               ЕВРОПЕЙСКА КОМИСИЯ
            Брюксел, 11.8.2020
            COM(2020) 371 final
            2020/0174(CNS)
            Предложение за
            РЕШЕНИЕ НА СЪВЕТА
            за изменение на Решение № 940/2014/ЕС относно режима за облагане с данък „octroi de mer“ в най-отдалечените френски региони по отношение на неговия срок на прилагане

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Разпоредбите на Договора за функционирането на Европейския съюз (ДФЕС) се прилагат по отношение на най-отдалечените региони на Съюза. Най-отдалечените френски региони се намират обаче извън териториалния обхват на директивите за ДДС и акцизите.

               Разпоредбите на ДФЕС, и по-специално член 110 от него, не допускат по принцип никакви разлики в данъчното облагане в най-отдалечените френски региони между местните продукти и тези, които са с произход от континентална Франция, от други държави членки или от трети държави. В член 349 от ДФЕС се предвижда обаче възможност за въвеждане на специфични мерки в полза на тези региони поради наличието на постоянни неблагоприятни условия, които оказват въздействие върху икономическото и социалното положение на най-отдалечените региони. Тези мерки се отнасят до различни политики, сред които и данъчната политика.

               Данъкът „octroi de mer“ е косвен данък, който е в сила единствено в най-отдалечените френски региони Мартиника, Гваделупа, Френска Гвиана, Реюнион и Майот. С този данък се облагат вносът на стоки, независимо от произхода им, и възмездните доставки на стоки, извършвани от лица, които упражняват производствени дейности. По принцип с него се облагат както продуктите местно производство, така и вносните продукти.

               При все това по силата на Решение № 940/2014/ЕС на Съвета от 17 декември 2014 г.
                  1
                Франция има право да прилага до 31 декември 2020 г. пълно или частично освобождаване от данък „octroi de mer“ за определени продукти местно производство. В приложението към посоченото по-горе решение се съдържа списък на продуктите, по отношение на които може да се прилага пълно или частично освобождаване от данък. Разликата в данъчното облагане на продуктите местно производство и другите продукти не може да надхвърля 10, 20 или 30 процентни пункта в зависимост от конкретния продукт.

               Тези данъчни разлики се прилагат с цел компенсиране на неблагоприятните за конкурентоспособността условия, на които са изложени най-отдалечените региони, и които водят до повишаване на производствените разходи, а оттам ― и на себестойността на продуктите местно производство. При липса на специфични мерки продуктите местно производство биха били по-малко конкурентоспособни в сравнение с произведените на друго място продукти, дори при отчитане на транспортните разходи. Това би затруднило запазването на местното производство, което е с по-високи производствени разходи.

               Поради изтичането на срока на действие на решението на Съвета Комисията започна външно проучване за оценка на действащия режим и потенциалното въздействие на различните варианти за периода след 2020 г. Въз основа на това проучване Комисията счита, че е обосновано поисканото удължаване на срока да бъде разрешено с известни изменения на съществуващия режим.

               Съответно Комисията започна преглед на списъците на продуктите, за които френските органи искат да прилагат диференцирано данъчно облагане. Както за френските органи, така и за Комисията този преглед представлява обаче дълъг процес, по време на който за всеки отделен продукт ще бъде проверено основанието за диференцирано данъчно облагане и неговата пропорционалност, като се следи за това подобно диференцирано данъчно облагане да не влошава целостта и съгласуваността на правния ред на Съюза, в това число вътрешния пазар и общите политики.

               Кризата, която предизвика пандемията от COVID-19 доведе до сериозно забавяне на работата на френските органи при събирането на цялата необходима информация. Поради това работата все още не е приключила.

               Ако до 1 януари 2021 г. не бъде прието предложение, това ще доведе до създаването на правен вакуум, тъй като ще възпрепятства прилагането на каквото и да било диференцирано данъчно облагане в най-отдалечените френски региони след 1 януари 2021 г., дори и за продуктите, за които запазването на диференцирано данъчно облагане би било обосновано.

               Следователно е необходим допълнителен срок от шест месеца, за да може текущата работа да приключи, френските органи да могат да съберат цялата необходима информация и Комисията да има време да представи балансирано предложение, с което се вземат предвид различните засегнати интереси.

               •Съгласуваност с действащите разпоредби в тази област на политиката

               В съобщението от 2017 г. за засилено и обновено стратегическо партньорство с най-отдалечените региони на ЕС
                  2
                се подчертава, че най-отдалечените региони продължават да срещат сериозни трудности, като много от тях са с траен характер. В това съобщение е представен новият подход на Комисията във връзка с начините, по които да се динамизира развитието на най-отдалечените региони чрез максимално възползване от техните предимства и оползотворяване на възможностите, предлагани от новите вектори за растеж и създаване на работни места.

               В този контекст целта на настоящото предложение е да се насърчават и поддържат определени местни производства, които са особено застрашени, и по този начин да се благоприятства заетостта в най-отдалечените френски региони. Предложението задълбочава единния пазар и възстановява конкурентоспособността на тези местни производства, като компенсира неблагоприятните условия, произтичащи от географското и икономическо им положение. То допълва Програмата от специфични мерки за отдалечените региони и за островите (POSEI)
                  3
               , която има за цел да подпомага първичния сектор и производството на суровини, Европейския фонд за морско дело и рибарство (ЕФМДР)
                  4
                и Европейския фонд за регионално развитие (ЕФРР)
                  5
               , който включва специални допълнителни средства за компенсиране на допълнителните разходи на най-отдалечените региони, присъщи за техните неблагоприятни условия.

               •Съгласуваност с други политики на Съюза

                  Предложението е в съответствие със стратегията за единния пазар от 2015 г.
                     6
                  , според която Комисията предвижда един по-задълбочен и по-справедлив единен пазар, от който ще се възползват всички участващи страни. Една от целите на предложената мярка е да се смекчат допълнителните разходи, пред които са изправени дружествата в най-отдалечените региони, което възпрепятства пълноценното им участие на единния пазар. Поради ограничения обем на производство в най-отдалечените френски региони не се предвижда отрицателно въздействие върху правилното функциониране на единния пазар.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание за настоящото предложение е член 349 от ДФЕС. Тази разпоредба позволява на Съвета да приема специфични разпоредби за определяне на условията за прилагане на Договорите по отношение на най-отдалечените региони на ЕС.

                  •
                        Субсидиарност (при неизключителна компетентност)

                  Единствено Съветът е оправомощен да приема, на основание член 349 от ДФЕС, специфични мерки в полза на най-отдалечените региони с цел да адаптира прилагането на Договорите към тези региони, включително общите политики, поради наличието на постоянни неблагоприятни условия, които оказват въздействие върху икономическото и социалното положение на най-отдалечените региони. Това се отнася и за разрешаване на дерогации от член 110 от ДФЕС. Следователно предложението е в съответствие с принципа на субсидиарност.

               •Пропорционалност

                  Настоящото предложение е съобразено с принципа на пропорционалност, определен в член 5, параграф 4 от Договора за Европейския съюз. Предложението има за цел удължаване с шест месеца на действащия понастоящем режим, за да се позволи приключване на пълния анализ, продукт по продукт, на искането за разрешаване на прилагането на диференцирано данъчно облагане с цел компенсиране на неблагоприятните за конкурентоспособността условия, на които е изложено местното производство. До приключването на този анализ, осъществяван продукт по продукт, на искането на френските органи, няма да бъде разрешавано друго удължаване на срока.

               •Избор на инструмент

                  Предлага се решение на Съвета за изменение на Решение № 940/2014/ЕС на Съвета.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

                  Бяха проведени консултации с компетентните генерални дирекции на Европейската комисия относно текста на настоящото предложение.

                  Общото въздействие на режима „octroi de mer“ върху ЕС като цяло е ограничено и поради това бе предоставена дерогация от Насоките за по-добро регулиране.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета на Европейския съюз.

               5.ДРУГИ ЕЛЕМЕНТИ

               •Планове за изпълнение и механизъм за наблюдение, оценка и докладване

                  В момента се извършва цялостно преразглеждане на Решение № 940/2014/ЕС с оглед на подновяването на режима. Въз основа на външното проучване и информацията, предоставена от Франция, ще бъде изготвен аналитичен документ, в чието приложение ще се съдържа оценка на режима.

               •Подробно разяснение на отделните разпоредби на предложението

                  Тази част не е приложима, тъй като разпоредбите на предложението са ясни сами по себе си.

               2020/0174 (CNS)

               Предложение за

               РЕШЕНИЕ НА СЪВЕТА

               за изменение на Решение № 940/2014/ЕС относно режима за облагане с данък „octroi de mer“ в най-отдалечените френски региони по отношение на неговия срок на прилагане

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 349 от него,

               като взе предвид предложението на Европейската комисия, /// като взеха предвид предложението на Европейската комисия,

               след предаване на проекта на законодателния акт на националните парламенти,

               като взе предвид становището на Европейския парламент
                  7
               ,

               в съответствие със специална законодателна процедура,

               като има предвид, че:

               (1)По силата на Решение № 940/2014/ЕС на Съвета от 17 декември 2014 година относно режима за облагане с данък „octroi de mer“ в най-отдалечените френски региони
                  8
                френските органи имат право да прилагат пълно или частично освобождаване от данък „octroi de mer“ за продуктите, произведени в най-отдалечените френски региони, изброени в приложението към същото решение. Максимално разрешената данъчна разлика е 10, 20 или 30 процентни пункта в зависимост от конкретния продукт или отвъдморски департамент. Решение № 940/2014/ЕС се прилага до 31 декември 2020 г.

               (2)Франция счита, че най-отдалечените френски региони продължават да са изложени на неблагоприятни за конкурентоспособността условия и поиска от Комисията запазването на система за диференцирано данъчно облагане, сходна със съществуващата в момента, след 1 януари 2021 г. до 31 декември 2027 г.

               (3)Прегледът на списъците с продукти, по отношение на които Франция желае да прилага диференцирано данъчно облагане, представлява обаче дълъг процес, по време на който за всеки отделен продукт ще бъде проверено основанието за диференцирано данъчно облагане и неговата пропорционалност, като се следи за това подобно диференцирано данъчно облагане да не влошава целостта и съгласуваността на правния ред на Съюза, в това число вътрешния пазар и общите политики.

               (4)Кризата, която предизвика пандемията от COVID-19 доведе до сериозно забавяне на работата на френските органи при събирането на цялата необходима информация. Поради това работата все още не е приключила.

               (5)Ако до 1 януари 2021 г. не бъде прието предложение, това ще доведе до създаването на правен вакуум, тъй като ще възпрепятства прилагането на каквото и да било диференцирано данъчно облагане в най-отдалечените френски региони след 1 януари 2021 г.

               (6)Необходим е допълнителен срок от шест месеца, за да може текущата работа да приключи и Комисията да има време да представи балансирано предложение, с което се вземат предвид различните засегнати интереси.

               (7)Поради това Решение № 940/2014/ЕС следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               В член 1, параграф 1 от Решение № 940/2014/ЕС датата „31 декември 2020 г.“ се заменя с датата „30 юни 2021 г.“.

               Член 2

               Настоящото решение се прилага от 1 януари 2021 г.

               Член 3

               Адресат на настоящото решение е Френската република.

               Съставено в Брюксел на […] година.

                     За Съвета

                     Председател

                     (1)

                        Решение № 940/2014/ЕС на Съвета от 17 декември 2014 година относно режима за облагане с данък „octroi de mer“ в най-отдалечените френски региони (ОВ L 367, 23.12.2014 г., стр.1)

                     (2)

                        COM(2017)623 final.

                     (3)

                        Регламент (ЕС) № 228/2013 на Европейския парламент и на Съвета от 13 март 2013 г.

                     (4)

                        Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство.

                     (5)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство

                     (6)

                        Съобщение на Комисията до Европейския парламент, Съвета, Европейския икономически и социален комитет и Комитета на регионите — Осъвременяване на единния пазар: повече възможности за гражданите и предприятията (COM(2015) 550 final, стр. 4.).

                     (7)

                        ОВ C , , стр. .

                     (8)

                        Решение № 940/2014/ЕС на Съвета от 17 декември 2014 година относно режима за облагане с данък „octroi de mer“ в най-отдалечените френски региони (ОВ L 367, 23.12.2014 г., стр.1)


               ЕВРОПЕЙСКА КОМИСИЯ
            Брюксел, 12.11.2020
            COM(2020) 700 final
            2020/0314(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП [32015R1222 — Насоки относно управлението на претоварването]
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  С проекта на решение на Съвместния комитет на ЕИП (приложен към предложението за решение на Съвета) се цели да се измени приложение IV (Енергетика) към Споразумението за ЕИП, за да се включи Регламент (ЕС) № 2015/1222 на Комисията от 24 юли 2015 г. за установяване на насоки относно разпределянето на преносната способност и управлението на претоварването
                     1
                   в Споразумението за ЕИП.

                  Мрежовите кодекси и насоки за електроенергия, установени въз основа на 3-ия енергиен пакет, определят технически правила за улесняване на търговията в рамките на вътрешния пазар на електроенергия на ЕС. Напълно функциониращ взаимосвързан вътрешен енергиен пазар е от решаващо значение за постигането на целите за сигурност на енергийните доставки, повишаване на конкурентоспособността и гарантиране на възможност за потребителите да купуват енергия на достъпни цени. Между Норвегия, в качеството ѝ на държава от ЕАСТ, членуваща в ЕИП, и държавите — членки на ЕС, бяха установени значителни електроенергийни междусистемни връзки. Поради това е наложително техническите правила, приложими за търговията в рамките на вътрешния пазар на електроенергия на ЕС, да бъдат разширени, така че да обхванат ЕИП, за да се осигури правна хомогенност като основа за търговията с електроенергия.

                  С Регламент (ЕС) 2015/1222 на Комисията се определят правила за разпределяне на наличния капацитет по междусистемните електропроводи, надхвърлящи границите на вътрешния пазар на електроенергия, с цел улесняване на търговията на пазарите за ден напред и в рамките на деня. В него се определят изисквания за установяването на общи методики за определяне на наличния капацитет, критерии за оценка на ефективността и процедура за преразглеждане на тръжните зони. Той се прилага за всички оператори на преносни системи, с изключение на тези на острови, които не са свързани с друга система.

                  Адаптациите, които фигурират в приложения проект на решение на Съвместния комитет на ЕИП, надхвърлят това, което може да се счита за чисто технически адаптации по смисъла на Регламент № 2894/94 на Съвета. Поради това позицията на Съюза следва да бъде определена от Съвета.

               •Съгласуваност с действащите разпоредби в тази област на политиката

                  Приложеният проект на решение на Съвместния комитет на ЕИП разширява вече съществуващата политика на ЕС, за да включи в нея членуващите в ЕИП държави от ЕАСТ (Норвегия, Исландия и Лихтенщайн).

               •Съгласуваност с други политики на Съюза

                  Разширяването на прилагането на достиженията на правото на ЕС за членуващите в ЕИП държави от ЕАСТ чрез включването на тези достижения в Споразумението за ЕИП се извършва в съответствие с целите и принципите на това споразумение, с цел създаването на динамично и хомогенно европейско икономическо пространство, основано на общи правила и еднакви условия на конкуренция.

               2.ПРАВНО ОСНОВАНИЕ, СУБИСИДИАРНОСТ И ПРОПОРЦИОНАЛНОСТ

               •Правно основание

                  Законодателството, което следва да бъде включено в Споразумението за ЕИП, се основава на член 194 от Договора за функционирането на Европейския съюз.

               Съгласно член 1, параграф 3 от Регламент (ЕО) № 2894/94 на Съвета
                  2
                относно условията за прилагане на Споразумението за ЕИП Съветът определя въз основа на предложение на Комисията позицията, която трябва да се заеме от името на Съюза по отношение на подобни решения.

               •Субсидиарност (при неизключителна компетентност)

                  Предложението е в съответствие с принципа на субсидиарност по следните причини:

                  Целта на настоящото предложение, а именно да се гарантира хомогенността на вътрешния пазар, не може да бъде постигната в достатъчна степен от държавите членки и следователно може, с оглед на въздействието, да бъде постигната по-добре на равнището на Съюза.

               •Пропорционалност

                  В съответствие с принципа на пропорционалност настоящото предложение не надхвърля необходимото за постигането на своята цел.

               •Избор на инструмент

                  В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместният комитет на ЕИП следва да осигурява ефективното изпълнение и функциониране на Споразумението за ЕИП. За тази цел той следва да взема решения в случаите, предвидени в това споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не се прилага.

               4.ОТРАЖЕНИЕ ВЪРХУ БЮДЖЕТА

                  Не се очаква отражение върху бюджета в резултат от включването на горепосочения регламент в Споразумението за ЕИП.

               5.ДРУГИ ЕЛЕМЕНТИ

               •Подробно разяснение на отделните разпоредби на предложението

                  Адаптация а) — неприложимост по отношение на Исландия и Лихтенщайн

                  Тъй като преносната система на Исландия не е свързана с други преносни системи, Регламент (ЕС) 2015/1222 на Комисията не следва да се прилага за Исландия.

                  Регламент (ЕС) 2015/1222 на Комисията не следва да се прилага за Лихтенщайн, тъй като поради малкия си размер и ограничения брой потребители на електроенергия Лихтенщайн не разполага със собствена преносна мрежа за електроенергия.

                  Адаптация б) и съображение 6 — чувствителна информация за електроенергийната система

                  Регламент (ЕС) 2015/1222 на Комисията съдържа разпоредби, с които се определят задълженията за предоставяне на информация на Европейската мрежа на операторите на преносни системи за електроенергия (ENTSO-E) и на Агенцията за сътрудничество между регулаторите на енергия (ACER). Адаптация б) дава възможност на съответните оператори на преносни системи (ОПС) и на регулаторите да обменят такава информация и да я защитават.

                  Адаптация в) и съображение 7 — позоваване на правата за участие на норвежкия ОПС, номинирания оператор на пазара на електроенергия (НОПЕ) и националния регулаторен орган (НРО) в разработването и одобряването на условията и методиките

                  С адаптацията и посоченото по-горе съображение се адаптират съответните разпоредби на член 9 от Регламент (ЕС) 2015/1222 на Комисията относно правата на участие на съответните субекти в разработването и одобряването на условията и методиките за включване на Норвегия.

               2020/0314 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП

                  [32015R1222 — Насоки относно управлението на претоварването]

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 194 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  3
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  4
                („Споразумението за ЕИП“) влезе в сила на 1 януари 1994 г.

               (2)В съответствие с член 98 от Споразумението за ЕИП Съвместният комитет на ЕИП може да реши да измени, inter alia, приложение IV към Споразумението за ЕИП.

               (3)Регламент (ЕС) 2015/1222 на Комисията от 24 юли 2015 г. за установяване на насоки относно разпределянето на преносната способност и управлението на претоварването
                  5
                следва да бъде включен в Споразумението за ЕИП.

               (4)Поради това приложение IV към Споразумението за ЕИП следва да бъде съответно изменено.

               (5)Ето защо позицията на Съюза в рамките на Съвместния комитет на ЕИП следва да се основава на приложения проект на решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет на ЕИП във връзка с предложеното изменение на приложение IV (Енергетика) към Споразумението за ЕИП, се основава на проектите на решения на Съвместния комитет на ЕИП, приложени към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        ОВ L 197, 25.7.2005 г., стр. 24.

                     (2)

                        OВ L 305, 30.11.1994 г., стр. 6—8.

                     (3)

                        OВ L 305, 30.11.1994 г., стр. 6.

                     (4)

                        ОВ L 1, 3.1.1994 г., стр. 3.

                     (5)

                        ОВ L 197, 25.7.2015 г., стр. 24.

    ---documentbreak---

               ЕВРОПЕЙСКА КОМИСИЯ
            Брюксел, 12.11.2020
            COM(2020) 700 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП [32015R1222 — Насоки относно управлението на претоварването]

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП

               № [...]

               от [...] година

               за изменение на приложение IV (Енергетика) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)Регламент (ЕС) 2015/1222 на Комисията от 24 юли 2015 г. за установяване на насоки относно разпределянето на преносната способност и управлението на претоварването
                  1
                следва да бъде включен в Споразумението за ЕИП.

               (2)Регламент (ЕС) 2015/1222 на Комисията не се прилага за преносни системи на острови, които не са свързани с други преносни системи чрез междусистемни връзки.

               (3)Тъй като преносната система на Исландия не е свързана с друга преносна система, Регламент (ЕС) 2015/1222 на Комисията не следва да се прилага за Исландия.

               (4)Поради малкия си размер и ограничения брой потребители на електроенергия Лихтенщайн не разполага със собствена преносна мрежа за електроенергия. Поради това Регламент (ЕС) 2015/1222 на Комисията не следва да се прилага по отношение на Лихтенщайн.

               (5)Позоваванията на операторите на преносни системи (ОПС), номинираните оператори на пазара на електроенергия (НОПЕ), регулаторните органи и заинтересованите страни следва да се разбират като включващи ОПС, НОПЕ, регулаторните органи и заинтересованите страни, представляващи Норвегия.

               (6)При съвместното разработване на условията и методите съгласно Регламент (ЕС) 2015/1222 на Комисията е от съществено значение цялата необходима информация да се предоставя незабавно. Тясното сътрудничество между ОПС и регулаторите следва да гарантира, че чувствителната информация, като например подробна информация за електрическите подстанции, точното местоположение на подземното предаване, информацията за системите за контрол и подробните анализи на уязвимостта, които могат да се използват за саботаж, е ефективно защитена в този процес на разработване на условия или методики. За да се гарантира ефективното прилагане на този регламент, в сътрудничеството с Норвегия следва да се установи същото ниво на сътрудничество по отношение на обмена на информация и защитата на чувствителна информация.

               (7)Приносът на всички основни заинтересовани страни в разработването на регионалните условия и методики или условията и методиките за целия ЕИП, които могат да станат задължителни чрез регулаторно одобрение, е от решаващо значение за една ефективна трансгранична регулаторна рамка. Поради това ОПС и другите заинтересовани страни следва да участват в процесите на разработване на предложения за условия и методики, посочени в различните разпоредби на този регламент. Норвежките ОПС и НОПЕ следва по-специално да участват във вземането на решения от заинтересованите страни по подобен начин като ОПС и НОПЕ, представляващи държава — членка на ЕС.

               (8)За предложения на регионално равнище или на равнището на Съюза, когато одобрението на предложения от ОПС или НОПЕ изисква решение на повече от един регулаторен орган, регулаторните органи следва да се консултират и да си сътрудничат, за да постигнат съгласие преди регулаторните органи да приемат решение. Норвежкият регулаторен орган следва да участва в това сътрудничество.

               (9)Тъй като този регламент е приет въз основа на Регламент (ЕО) № 714/2009 на Европейския парламент и на Съвета от 13 юли 2009 г. относно условията за достъп до мрежата за трансграничен обмен на електроенергия и за отмяна на Регламент (ЕО) № 1228/2003
                  2
               , текстовете за адаптиране, разработени и приети съгласно Решение на Съвместния комитет на ЕИП № 93/2017 от 5 май 2017 г.
                  3
                за прилагането на Регламент 714/2009, по-специално разпоредбите в член 1, параграфи 1 и 5 от него, които предвиждат адаптации по отношение на ролята на Агенцията за сътрудничество между регулаторите на енергия в контекста на ЕИП, са от значение за прилагането на този регламент в ЕИП, по-специално на член 9, параграфи 11 и 12.

               (10)Поради това приложение IV към Споразумението за ЕИП следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               След точка 48 (Регламент (ЕС) № 543/2013 на Комисията) от приложение IV към Споразумението за ЕИП се вмъква следното:

               „49.
                     32015 R 1222: Регламент (ЕС) 2015/1222 на Комисията от 24 юли 2015 г. за установяване на насоки относно разпределянето на преносната способност и управлението на претоварването (ОВ L 197, 25.7.2015 г., стр. 24).

               За целите на настоящото споразумение разпоредбите на регламента се тълкуват със следните адаптации:

               а)Регламентът не се прилага за Исландия и Лихтенщайн.

               б)В член 13 се добавя следното:

               „Споразуменията между ОПС и/или регулаторите могат да осигурят ефективна защита на поверителната или чувствителната информация и да спомогнат да се гарантира, че цялата информация, необходима за разработването на общите условия и методи, се предоставя незабавно.

               в)В член 9:

               i) Позоваванията на „населението на Съюза“ в член 9, параграф 2, буква б), на „населението на съответния регион“ в член 9, параграф 3, буква б) и на „населението на участващите държави членки“ в член 9, параграф 3, втора алинея се разбират като включващи населението на Норвегия, когато се преценява дали е достигнат съответният праг на населението за постигане на квалифицирано мнозинство.

               ii) Позоваванията на „региони, съставени от повече от пет държави членки“ в член 9, параграф 3, първа алинея и на „региони, съставени от пет държави членки или по-малко“ в член 9, параграф 3, трета алинея се четат като „региони, съставени от повече от четири държави — членки на Съюза, и Норвегия“ или като „региони, съставени от четири държави — членки на Съюза, и Норвегия или по-малко“.

               Член 2

               Текстовете на Регламент (ЕС) 2015/1222 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.

               Член 3

               Настоящото решение влиза в сила на […] г. или в деня след внасянето на последната нотификация в Съвместния комитет на ЕИП съгласно член 103, параграф 1 от Споразумението за ЕИП
                  4*, ако тази дата е по-късна.

               Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  […]

                  Секретари

                  на Съвместния комитет на ЕИП

                  […]

                     (1)

                        ОВ L 197, 25.7.2005 г., стр. 24.

                     (2)

                        ОВ L 211, 14.8.2009 г., стр. 15.

                     (3)

                        ОВ L 36, 7.2.2019 г., стр. 44.

                     (4)
                  *
                        С отбелязани конституционни изисквания.


               ЕВРОПЕЙСКА КОМИСИЯ
            Брюксел, 12.11.2020
            COM(2020) 704 final
            2020/0315(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП [32017R1485 – Насоки относно експлоатацията на системата за пренос на електроенергия]
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  С проекта на решение на Съвместния комитет на ЕИП (приложен към предложението за решение на Съвета) се цели да се измени приложение IV (Енергетика) към Споразумението за ЕИП, за да се включи Регламент (ЕС) 2017/1485 на Комисията от 2 август 2017 г. за установяване на насоки относно експлоатацията на системата за пренос на електроенергия
                     1
                   в Споразумението за ЕИП.

                  Мрежовите кодекси и насоки за електроенергия, установени въз основа на 3-ия енергиен пакет, определят технически правила за улесняване на търговията в рамките на вътрешния пазар на електроенергия на ЕС. Напълно функциониращ взаимосвързан вътрешен енергиен пазар е от решаващо значение за постигането на целите за сигурност на енергийните доставки, повишаване на конкурентоспособността и гарантиране на възможност за потребителите да купуват енергия на достъпни цени. Между Норвегия, в качеството ѝ на държава от ЕАСТ, членуваща в ЕИП, и държавите — членки на ЕС, бяха установени значителни електроенергийни междусистемни връзки. Поради това е наложително техническите правила, приложими за търговията в рамките на вътрешния пазар на електроенергия на ЕС, да бъдат разширени, така че да обхванат ЕИП, за да се осигури правна хомогенност като основа за търговията с електроенергия.

                  С Регламент (ЕС) 2017/1485 на Комисията се определят насоки относно експлоатационната сигурност, координацията на обмена на данни, обучението и сертифицирането на служители, координацията в случай на отпадания, съставянето на графици за експлоатацията на системата, както и относно регулирането на товара и честотата и резервите. Регламент (ЕС) 2017/1485 на Комисията се прилага за всички преносни системи, разпределителни системи и междусистемни връзки и за координаторите за регионалната сигурност, освен  намиращите се на острови, които не са съответните синхронни зони.

                  Адаптациите, които фигурират в приложения проект на решение на Съвместния комитет на ЕИП, надхвърлят това, което може да се счита за чисто технически адаптации по смисъла на Регламент № 2894/94 на Съвета. Поради това позицията на Съюза следва да бъде определена от Съвета.

               •Съгласуваност с действащите разпоредби в тази област на политиката

                  Приложеният проект на решение на Съвместния комитет на ЕИП разширява вече съществуващата политика на ЕС, за да включи в нея членуващите в ЕИП държави от ЕАСТ (Норвегия, Исландия и Лихтенщайн).

               •Съгласуваност с други политики на Съюза

                  Разширяването на прилагането на достиженията на правото на ЕС за членуващите в ЕИП държави от ЕАСТ чрез включването на тези достижения в Споразумението за ЕИП се извършва в съответствие с целите и принципите на това споразумение, с цел създаването на динамично и хомогенно европейско икономическо пространство, основано на общи правила и еднакви условия на конкуренция.

               2.ПРАВНО ОСНОВАНИЕ, СУБИСИДИАРНОСТ И ПРОПОРЦИОНАЛНОСТ

               •Правно основание

                  Законодателството, което следва да бъде включено в Споразумението за ЕИП, се основава на член 194 от Договора за функционирането на Европейския съюз.

               Съгласно член 1, параграф 3 от Регламент (ЕО) № 2894/94 на Съвета
                  2
                относно условията за прилагане на Споразумението за ЕИП Съветът определя въз основа на предложение на Комисията позицията, която трябва да се заеме от името на Съюза по отношение на подобни решения.

               •Субсидиарност (при неизключителна компетентност)

                  Предложението е в съответствие с принципа на субсидиарност по следните причини:

                  Целта на настоящото предложение, а именно да се гарантира хомогенността на вътрешния пазар, не може да бъде постигната в достатъчна степен от държавите членки и следователно може, с оглед на въздействието, да бъде постигната по-добре на равнището на Съюза.

               •Пропорционалност

                  В съответствие с принципа на пропорционалност настоящото предложение не надхвърля необходимото за постигането на своята цел.

               •Избор на инструмент

                  В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместният комитет на ЕИП следва да осигурява ефективното изпълнение и функциониране на Споразумението за ЕИП. За тази цел той следва да взема решения в случаите, предвидени в това споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не се прилага.

               4.ОТРАЖЕНИЕ ВЪРХУ БЮДЖЕТА

                  Не се очаква отражение върху бюджета в резултат от включването на горепосочения регламент в Споразумението за ЕИП.

               5.ДРУГИ ЕЛЕМЕНТИ

               •Подробно разяснение на отделните разпоредби на предложението

                  Адаптация а) — неприложимост по отношение на Исландия и Лихтенщайн

                  Регламент (ЕС) 2017/1485 на Комисията се прилага за всички преносни системи, разпределителни системи и междусистемни връзки и за координаторите за регионалната сигурност, освен намиращите се на острови, които не са съответните синхронни зони. Следователно той не следва да се прилага за Исландия.

                  Регламент (ЕС) 2017/1485 на Комисията не следва да се прилага за Лихтенщайн, тъй като поради малкия си размер и ограничения брой потребители на електроенергия Лихтенщайн не разполага със собствена преносна мрежа за електроенергия.

                  Адаптация б) и съображение 6 — чувствителна информация за електроенергийната система

                  Регламент (ЕС) 2017/1485 на Комисията съдържа разпоредби, с които се определят задълженията за предоставяне на информация на Европейската мрежа на операторите на преносни системи за електроенергия (ENTSO-E) и на Агенцията за сътрудничество между регулаторите на енергия (ACER). Адаптация б) дава възможност на съответните оператори на преносни системи (ОПС) и на регулаторите да обменят такава информация и да я защитават.

                  Адаптация в) и съображение 7 — позоваване на правата за участие на норвежкия ОПС, номинирания оператор на пазара на електроенергия (НОПЕ) и националния регулаторен орган (НРО) в разработването и одобряването на условията и методиките

                  С адаптацията и посоченото по-горе съображение се адаптират съответните разпоредби на член 5 от Регламент (ЕС) 2017/1485 на Комисията относно правата на участие на съответните субекти в разработването и одобряването на условията и методиките за включване на Норвегия.

               2020/0315 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП

                  [32017R1485 – Насоки относно експлоатацията на системата за пренос на електроенергия]

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 194 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  3
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  4
                („Споразумението за ЕИП“) влезе в сила на 1 януари 1994 г.

               (2)В съответствие с член 98 от Споразумението за ЕИП Съвместният комитет на ЕИП може да реши да измени, inter alia, приложение IV към Споразумението за ЕИП.

               (3)Регламент (ЕС) 2017/1485 на Комисията от 2 август 2017 г. за установяване на насоки относно експлоатацията на системата за пренос на електроенергия
                  5
                следва да бъде включен в Споразумението за ЕИП.

               (4)Поради това приложение IV към Споразумението за ЕИП следва да бъде съответно изменено.

               (5)Ето защо позицията на Съюза в рамките на Съвместния комитет на ЕИП следва да се основава на приложения проект на решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет на ЕИП във връзка с предложеното изменение на приложение IV (Енергетика) към Споразумението за ЕИП, се основава на проектите на решения на Съвместния комитет на ЕИП, приложени към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        OВ L 220, 25.8.2017 г., стр. 1.

                     (2)

                        OВ L 305, 30.11.1994 г., стр. 6—8.

                     (3)

                        OВ L 305, 30.11.1994 г., стр. 6.

                     (4)

                        ОВ L 1, 3.1.1994 г., стр. 3.

                     (5)

                        OВ L 220, 25.8.2017 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 12.11.2020
            COM(2020) 704 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП[32017R1485 – Насоки относно експлоатацията на системата за пренос на електроенергия]

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП

               № [...]

               от [...] година

               за изменение на приложение IV (Енергетика) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,

               като има предвид, че:

               (1)Регламент (ЕС) 2017/1485 на Комисията от 2 август 2017 г. за установяване на насоки относно експлоатацията на системата за пренос на електроенергия
                  1
                следва да бъде включен в Споразумението за ЕИП.

               (2)Регламент (ЕС) 2017/1485 на Комисията не се прилага за преносни системи на острови, които не са свързани с други преносни системи чрез междусистемни връзки.

               (3)Тъй като преносната система на Исландия не е свързана с други преносни системи, Регламент (ЕС) 2017/1485 на Комисията не следва да се прилага за Исландия.

               (4)Поради малкия си размер и ограничения брой потребители на електроенергия Лихтенщайн не разполага със собствена преносна мрежа за електроенергия. Поради това Регламент (ЕС) 2017/1485 на Комисията не следва да се прилага по отношение на Лихтенщайн.

               (5)Позоваванията на операторите на преносни системи (ОПС),  операторите на разпределителни системи (ОРС), значителните потребители на електроенергийната мрежа (ЗПЕМ), регулаторните органи, заинтересованите страни и определените организации следва да се разбират като включващи ОПС, ОРС, ЗПЕМ, регулаторните органи, заинтересованите страни и определените организации, представляващи Норвегия.

               (6)При съвместното разработване на условията и методите съгласно Регламент (ЕС) 2017/1485 на Комисията е от съществено значение цялата необходима информация да се предоставя незабавно. Тясното сътрудничество между ОПС и регулаторните органи следва да гарантира, че чувствителната информация, като например подробна информация за електрическите подстанции, точното местоположение на подземното предаване, информацията за системите за контрол и подробните анализи на уязвимостта, които могат да се използват за саботаж, е ефективно защитена в процеса на разработване на условия или методики. За да се гарантира ефективното прилагане на този регламент, в сътрудничеството с Норвегия следва да се установи същото ниво на сътрудничество по отношение на обмена на информация и защитата на чувствителна информация.

               (7)Приносът на всички основни заинтересовани страни в разработването на регионалните условия и методики или условията и методиките за целия ЕИП, които могат да станат задължителни чрез регулаторно одобрение, е от решаващо значение за една ефективна трансгранична регулаторна рамка. Поради това ОПС и другите заинтересовани страни следва да участват в процесите на разработване на предложения за условия и методики, посочени в различните разпоредби на този регламент. Норвежките ОПС и НОПЕ следва по-специално да участват във вземането на решения от заинтересованите страни по подобен начин като ОПС и НОПЕ, представляващи държава — членка на ЕС.

               (8)За предложения на регионално равнище или на равнището на Съюза, когато одобрението на предложения от ОПС изисква решение на повече от един регулаторен орган, регулаторните органи следва да се консултират и да си сътрудничат, за да постигнат съгласие преди регулаторните органи да приемат решение. Норвежкият регулаторен орган следва да участва в това сътрудничество.

               (9)Тъй като този регламент е приет въз основа на Регламент (ЕО) № 714/2009 на Европейския парламент и на Съвета от 13 юли 2009 г. относно условията за достъп до мрежата за трансграничен обмен на електроенергия и за отмяна на Регламент (ЕО) № 1228/2003
                  2
               , текстовете за адаптиране, разработени и приети съгласно Решение на Съвместния комитет на ЕИП № 93/2017 от 5 май 2017 г.
                  3
                за прилагането на Регламент (EO) № 714/2009, по-специално разпоредбите в член 1, параграфи 1 и 5 от него, които предвиждат адаптации по отношение на ролята на Агенцията за сътрудничество между регулаторите на енергия в контекста на ЕИП, са от значение за прилагането на този регламент в ЕИП, по-специално на член 6, параграф 8 и член 7, параграф 3.

               (10)Поради това приложение IV към Споразумението за ЕИП следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               След точка 50 (Регламент (ЕС) № 2016/1719 на Комисията) от приложение IV към Споразумението за ЕИП се вмъква следното:

               „51.
                     32017 R 1485: Регламент (ЕС) 2017/1485 на Комисията от 2 август 2017 г. за установяване на насоки относно експлоатацията на системата за пренос на електроенергия (ОВ L 220, 25.8.2017 г., стр. 1).

               За целите на настоящото споразумение разпоредбите на регламента се тълкуват със следните адаптации:

               а)Регламентът не се прилага за Исландия и Лихтенщайн.

               б)В член 12 се добавя следното:

               „Споразуменията между ОПС и/или регулаторите могат да осигурят ефективна защита на поверителната или чувствителната информация и да спомогнат да се гарантира, че цялата информация, необходима за разработването на общите условия и методи, се предоставя незабавно.“

               в)В член 5:

               i) Позоваванията на „населението на Съюза“ в член 5, параграф 3, буква б), на „населението на съответния регион“ в член 5, параграф 5, буква б) и на „населението на участващите държави членки“ в член 5, параграф 6 се разбират като включващи населението на Норвегия, когато се преценява дали е достигнат съответният праг на населението за постигане на квалифицирано мнозинство.

               ii) Позоваванията на „региони, съставени от повече от пет държави членки“ в член 5, параграф 5 и на „региони, съставени от пет държави членки или по-малко“ в член 5, параграф 7 се четат като „региони, съставени от повече от четири държави — членки на Съюза, и Норвегия“ или като „региони, съставени от четири държави — членки на Съюза, и Норвегия или по-малко“.

               Член 2

               Текстовете на Регламент (ЕС) 2017/1485 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.

               Член 3

               Настоящото решение влиза в сила на […] г. или в деня след внасянето на последната нотификация в Съвместния комитет на ЕИП съгласно член 103, параграф 1 от Споразумението за ЕИП
                  4*, ако тази дата е по-късна.

               Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  […]

                  Секретари

                  на Съвместния комитет на ЕИП

                  […]

                     (1)

                        OВ L 220, 25.8.2017 г., стр. 1.

                     (2)

                        ОВ L 211, 14.8.2009 г., стр. 15.

                     (3)

                        ОВ L 36, 7.2.2019 г., стр. 44.

                     (4)
                  *
                        С отбелязани конституционни изисквания.


               ЕВРОПЕЙСКА КОМИСИЯ
            Брюксел, 12.11.2020
            COM(2020) 707 final
            2020/0317(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП [32017R2195 – Насоки за електроенергийното балансиране]
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  С проекта на решение на Съвместния комитет на ЕИП (приложен към предложението за решение на Съвета) се цели да се измени приложение IV (Енергетика) към Споразумението за ЕИП, за да се включи Регламент (ЕС) 2017/2195 на Комисията от 23 ноември 2017 г. за установяване на насоки за електроенергийното балансиране
                     1
                   в Споразумението за ЕИП.

                  Мрежовите кодекси и насоки за електроенергия, установени въз основа на 3-ия енергиен пакет, определят технически правила за улесняване на търговията в рамките на вътрешния пазар на електроенергия на ЕС. Напълно функциониращ взаимосвързан вътрешен енергиен пазар е от решаващо значение за постигането на целите за сигурност на енергийните доставки, повишаване на конкурентоспособността и гарантиране на възможност за потребителите да купуват енергия на достъпни цени. Между Норвегия, в качеството ѝ на държава от ЕАСТ, членуваща в ЕИП, и държавите — членки на ЕС, бяха установени значителни електроенергийни междусистемни връзки. Поради това е наложително техническите правила, приложими за търговията в рамките на вътрешния пазар на електроенергия на ЕС, да бъдат разширени, така че да обхванат ЕИП, за да се осигури правна хомогенност като основа за търговията с електроенергия.

                  С Регламент (ЕС) 2017/2195 на Комисията се определят подробни насоки относно електроенергийното балансиране, включително общи принципи за възлагането на поръчки и уреждането на резервите за първично регулиране на честотата, резервите за вторично регулиране на честотата и резервите за заместване, както и обща методика за активиране на резервите. Той се прилага за всички оператори на преносни системи и оператори на разпределителни системи, регулаторни органи, Агенцията за сътрудничество между регулаторите на енергия (ACER) и Европейската мрежа на операторите на преносни системи за електроенергия (ENTSO-E), както и за трети страни, на които са делегирани или възложени отговорности, или други участници на пазара.

                  Адаптациите, които фигурират в приложения проект на решение на Съвместния комитет на ЕИП, надхвърлят това, което може да се счита за чисто технически адаптации по смисъла на Регламент № 2894/94 на Съвета. Поради това позицията на Съюза следва да бъде определена от Съвета.

               •Съгласуваност с действащите разпоредби в тази област на политиката

                  Приложеният проект на решение на Съвместния комитет на ЕИП разширява вече съществуващата политика на ЕС, за да включи в нея членуващите в ЕИП държави от ЕАСТ (Норвегия, Исландия и Лихтенщайн).

               •Съгласуваност с други политики на Съюза

                  Разширяването на прилагането на достиженията на правото на ЕС за членуващите в ЕИП държави от ЕАСТ чрез включването на тези достижения в Споразумението за ЕИП се извършва в съответствие с целите и принципите на това споразумение, с цел създаването на динамично и хомогенно европейско икономическо пространство, основано на общи правила и еднакви условия на конкуренция.

               2.ПРАВНО ОСНОВАНИЕ, СУБИСИДИАРНОСТ И ПРОПОРЦИОНАЛНОСТ

               •Правно основание

                  Законодателството, което следва да бъде включено в Споразумението за ЕИП, се основава на член 194 от Договора за функционирането на Европейския съюз.

               Съгласно член 1, параграф 3 от Регламент (ЕО) № 2894/94 на Съвета
                  2
                относно условията за прилагане на Споразумението за ЕИП Съветът определя въз основа на предложение на Комисията позицията, която трябва да се заеме от името на Съюза по отношение на подобни решения.

               •Субсидиарност (при неизключителна компетентност)

                  Предложението е в съответствие с принципа на субсидиарност по следните причини:

                  Целта на настоящото предложение, а именно да се гарантира хомогенността на вътрешния пазар, не може да бъде постигната в достатъчна степен от държавите членки и следователно може, с оглед на въздействието, да бъде постигната по-добре на равнището на Съюза.

               •Пропорционалност

                  В съответствие с принципа на пропорционалност настоящото предложение не надхвърля необходимото за постигането на своята цел.

               •Избор на инструмент

                  В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместният комитет на ЕИП следва да осигурява ефективното изпълнение и функциониране на Споразумението за ЕИП. За тази цел той следва да взема решения в случаите, предвидени в това споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не се прилага.

               4.ОТРАЖЕНИЕ ВЪРХУ БЮДЖЕТА

                  Не се очаква отражение върху бюджета в резултат от включването на горепосочения регламент в Споразумението за ЕИП.

               5.ДРУГИ ЕЛЕМЕНТИ

               •Подробно разяснение на отделните разпоредби на предложението

                  Адаптация а) — неприложимост по отношение на Исландия и Лихтенщайн

                  Тъй като преносната система на Исландия не е свързана с други преносни системи, Регламент (ЕС) 2017/2195 на Комисията не следва да се прилага за Исландия.

                  Регламент (ЕС) 2017/2195 на Комисията не следва да се прилага за Лихтенщайн, тъй като поради малкия си размер и ограничения брой потребители на електроенергия Лихтенщайн не разполага със собствена преносна мрежа за електроенергия.

                  Адаптация б) и съображение 6 — чувствителна информация за електроенергийната система

                  Регламент (ЕС) 2017/2195 на Комисията съдържа разпоредби, с които се определят задълженията за предоставяне на информация на Европейската мрежа на операторите на преносни системи за електроенергия (ENTSO-E) и на Агенцията за сътрудничество между регулаторите на енергия (ACER). Адаптация б) дава възможност на съответните оператори на преносни системи (ОПС) и на регулаторите да обменят такава информация и да я защитават.

                  Адаптация в) и съображение 7 — позоваване на правата за участие на норвежкия ОПС, номинирания оператор на пазара на електроенергия (НОПЕ) и националния регулаторен орган (НРО) в разработването и одобряването на условията и методиките

                  С адаптацията и посоченото по-горе съображение се адаптират съответните разпоредби на член 4 от Регламент (ЕС) 2017/2195 на Комисията относно правата на участие на съответните субекти в разработването и одобряването на условията и методиките за включване на Норвегия.

               2020/0317 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП

                  [32017R2195 – Насоки за електроенергийното балансиране]

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 194 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  3
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  4
                („Споразумението за ЕИП“) влезе в сила на 1 януари 1994 г.

               (2)В съответствие с член 98 от Споразумението за ЕИП Съвместният комитет на ЕИП може да реши да измени, inter alia, приложение IV към Споразумението за ЕИП.

               (3)Регламент (ЕС) 2017/2195 на Комисията от 23 ноември 2017 г. за установяване на насоки за електроенергийното балансиране
                  5
                следва да бъде включен в Споразумението за ЕИП.

               (4)Поради това приложение IV към Споразумението за ЕИП следва да бъде съответно изменено.

               (5)Ето защо позицията на Съюза в рамките на Съвместния комитет на ЕИП следва да се основава на приложения проект на решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет на ЕИП във връзка с предложеното изменение на приложение IV (Енергетика) към Споразумението за ЕИП, се основава на проектите на решения на Съвместния комитет на ЕИП, приложени към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        OВ L 312, 28.11.2017 г., стр. 6.

                     (2)

                        OВ L 305, 30.11.1994 г., стр. 6—8.

                     (3)

                        OВ L 305, 30.11.1994 г., стр. 6.

                     (4)

                        ОВ L 1, 3.1.1994 г., стр. 3.

                     (5)

                        OВ L 312, 28.11.2017 г., стр. 6.

    ---documentbreak---

               ЕВРОПЕЙСКА КОМИСИЯ
            Брюксел, 12.11.2020
            COM(2020) 707 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП [32017R2195 – Насоки за електроенергийното балансиране]

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП

               № [...]

               от [...] година

               за изменение на приложение IV (Енергетика) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)Регламент (ЕС) 2017/2195 на Комисията от 23 ноември 2017 г. за установяване на насоки за електроенергийното балансиране
                  1
                следва да бъде включен в Споразумението за ЕИП.

               (2)Регламент (ЕС) 2017/2195 на Комисията не се прилага за преносни системи на острови, които не са свързани с други преносни системи чрез междусистемни връзки.

               (3)Тъй като преносната система на Исландия не е свързана с други преносни системи, Регламент (ЕС) 2017/2195 на Комисията не следва да се прилага за Исландия.

               (4)Поради малкия си размер и ограничения брой потребители на електроенергия Лихтенщайн не разполага със собствена преносна мрежа за електроенергия. Поради това Регламент (ЕС) 2017/2195 на Комисията не следва да се прилага по отношение на Лихтенщайн.

               (5)Позоваванията на операторите на преносни системи (ОПС), регулаторните органи и заинтересованите страни следва да се разбират като включващи ОПС, регулаторните органи и заинтересованите страни, представляващи Норвегия.

               (6)При съвместното разработване на условията и методите съгласно Регламент (ЕС) 2017/2195 на Комисията е от съществено значение цялата необходима информация да се предоставя незабавно. Тясното сътрудничество между ОПС и регулаторите следва да гарантира, че чувствителната информация, като например подробна информация за електрическите подстанции, точното местоположение на подземното предаване, информацията за системите за контрол и подробните анализи на уязвимостта, които могат да се използват за саботаж, е ефективно защитена в процеса на разработване на условия или методики. За да се гарантира ефективното прилагане на този регламент, в сътрудничеството с Норвегия следва да се установи същото ниво на сътрудничество по отношение на обмена на информация и защитата на чувствителна информация.

               (7)Приносът на всички основни заинтересовани страни в разработването на регионалните условия и методики или условията и методиките за целия ЕИП, които могат да станат задължителни чрез регулаторно одобрение, е от решаващо значение за една ефективна трансгранична регулаторна рамка. Поради това ОПС и другите заинтересовани страни следва да участват в процесите на разработване на предложения за условия и методики, посочени в различните разпоредби на този регламент. Норвежките ОПС следва по-специално да участват във вземането на решения от заинтересованите страни по подобен начин като ОПС, представляващи държава — членка на ЕС.

               (8)За предложения на регионално равнище или на равнището на Съюза, когато одобрението на предложения от ОПС изисква решение на повече от един регулаторен орган, регулаторните органи следва да се консултират и да си сътрудничат тясно, за да постигнат съгласие преди да приемат решение. Норвежкият регулаторен орган следва да участва в това сътрудничество.

               (9)Тъй като този регламент е приет въз основа на Регламент (ЕО) № 714/2009 на Европейския парламент и на Съвета от 13 юли 2009 г. относно условията за достъп до мрежата за трансграничен обмен на електроенергия и за отмяна на Регламент (ЕО) № 1228/2003
                  2
               , текстовете за адаптиране, разработени и приети съгласно Решение на Съвместния комитет на ЕИП № 93/2017 от 5 май 2017 г.
                  3
                за прилагането на Регламент (ЕО) № 714/2009, по-специално разпоредбите в член 1, параграфи 1 и 5 от него, които предвиждат адаптации по отношение на ролята на Агенцията за сътрудничество между регулаторите на енергия в контекста на ЕИП, са от значение за прилагането на този регламент в ЕИП, по-специално на член 5, параграфи 6 и 7.

               (10)Поради това приложение IV към Споразумението за ЕИП следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               След точка 51 (Регламент (ЕС) № 2017/1485 на Комисията) от приложение IV към Споразумението за ЕИП се вмъква следното:

               „52.32017 R 2195: Регламент (ЕС) 2017/2195 на Комисията от 23 ноември 2017 г. на за установяване на насоки за електроенергийното балансиране (ОВ L 312, 28.11.2017 г., стр. 6).

               За целите на настоящото споразумение разпоредбите на регламента се тълкуват със следните адаптации:

               а)Регламентът не се прилага за Исландия и Лихтенщайн.

               б)В член 11 се добавя следното:

               „Споразуменията между ОПС и/или регулаторите могат да осигурят ефективна защита на поверителната или чувствителната информация и да спомогнат да се гарантира, че цялата информация, необходима за разработването на общите условия и методи, се предоставя незабавно.“

               в)В член 4:

               i) Позоваванията на „населението на Съюза“ в член 4, параграф 3, буква б), на „населението на съответния регион“ и на „населението на участващите държави членки“ в член 4, параграф 4, буква б) се разбират като включващи населението на Норвегия, когато се преценява дали е достигнат съответният праг на населението за постигане на квалифицирано мнозинство.

               ii) Позоваванията на „региони, съставени от повече от пет държави членки“ в член 4, параграф 4 и на „региони, съставени от пет държави членки или по-малко“ в член 4, параграф 5 се четат като „региони, съставени от повече от четири държави — членки на Съюза, и Норвегия“ или като „региони, съставени от четири държави — членки на Съюза, и Норвегия или по-малко“.

               Член 2

               Текстовете на Регламент (ЕС) 2017/2195 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.

               Член 3

               Настоящото решение влиза в сила на […] г. или в деня след внасянето на последната нотификация в Съвместния комитет на ЕИП съгласно член 103, параграф 1 от Споразумението за ЕИП
                  4*, ако тази дата е по-късна.

               Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  […]

                  Секретари

                  на Съвместния комитет на ЕИП

                  […]

                     (1)

                        OВ L 312, 28.11.2017 г., стр. 6.

                     (2)

                        ОВ L 211, 14.8.2009 г., стр. 15.

                     (3)

                        ОВ L 36, 7.2.2019 г., стр. 44.

                     (4)
                  *
                        [Без отбелязани конституционни изисквания.] [С отбелязани конституционни изисквания.]


               ЕВРОПЕЙСКА КОМИСИЯ
            Брюксел, 12.11.2020
            COM(2020) 706 final
            2020/0316(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП [32016R1719 – Насока относно предварителното разпределяне на преносна способност]
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  С проекта на решение на Съвместния комитет на ЕИП (приложен към предложението за решение на Съвета) се цели да се измени приложение IV (Енергетика) към Споразумението за ЕИП, за да се включи Регламент (ЕС) 2016/1719 на Комисията от 26 септември 2016 г. за установяване на насока относно предварителното разпределяне на преносна способност
                     1
                   в Споразумението за ЕИП.

                  Мрежовите кодекси и насоки за електроенергия, установени въз основа на 3-ия енергиен пакет, определят технически правила за улесняване на търговията в рамките на вътрешния пазар на електроенергия на ЕС. Напълно функциониращ взаимосвързан вътрешен енергиен пазар е от решаващо значение за постигането на целите за сигурност на енергийните доставки, повишаване на конкурентоспособността и гарантиране на възможност за потребителите да купуват енергия на достъпни цени. Между Норвегия, в качеството ѝ на държава от ЕАСТ, членуваща в ЕИП, и държавите — членки на ЕС, бяха установени значителни електроенергийни междусистемни връзки. Поради това е наложително техническите правила, приложими за търговията в рамките на вътрешния пазар на електроенергия на ЕС, да бъдат разширени, така че да обхванат ЕИП, за да се осигури правна хомогенност като основа за търговията с електроенергия.

               В Регламент (ЕС) 2016/1719 на Комисията се определят подробни правила за разпределянето на преносна способност между тръжни зони на форуърдните пазари. С него се установява обща методика за определяне на  дългосрочната междузонова преносна способност и се създава единна платформа на европейско равнище, предлагаща дългосрочни права за пренос на електроенергия, възможността за връщането на такива права или за прехвърлянето им между участниците на пазара. Той се прилага за всички оператори на преносни системи, с изключение на тези на острови, които не са свързани с друга система.

                  Адаптациите, които фигурират в приложения проект на решение на Съвместния комитет на ЕИП, надхвърлят това, което може да се счита за чисто технически адаптации по смисъла на Регламент № 2894/94 на Съвета. Поради това позицията на Съюза следва да бъде определена от Съвета.

               •Съгласуваност с действащите разпоредби в тази област на политиката

                  Приложеният проект на решение на Съвместния комитет на ЕИП разширява вече съществуващата политика на ЕС, за да включи в нея членуващите в ЕИП държави от ЕАСТ (Норвегия, Исландия и Лихтенщайн).

               •Съгласуваност с други политики на Съюза

                  Разширяването на прилагането на достиженията на правото на ЕС за членуващите в ЕИП държави от ЕАСТ чрез включването на тези достижения в Споразумението за ЕИП се извършва в съответствие с целите и принципите на това споразумение, с цел създаването на динамично и хомогенно европейско икономическо пространство, основано на общи правила и еднакви условия на конкуренция.

               2.ПРАВНО ОСНОВАНИЕ, СУБИСИДИАРНОСТ И ПРОПОРЦИОНАЛНОСТ

               •Правно основание

                  Законодателството, което следва да бъде включено в Споразумението за ЕИП, се основава на член 194 от Договора за функционирането на Европейския съюз.

               Съгласно член 1, параграф 3 от Регламент (ЕО) № 2894/94 на Съвета
                  2
                относно условията за прилагане на Споразумението за ЕИП Съветът определя въз основа на предложение на Комисията позицията, която трябва да се заеме от името на Съюза по отношение на подобни решения.

               •Субсидиарност (при неизключителна компетентност)

                  Предложението е в съответствие с принципа на субсидиарност по следните причини:

                  Целта на настоящото предложение, а именно да се гарантира хомогенността на вътрешния пазар, не може да бъде постигната в достатъчна степен от държавите членки и следователно може, с оглед на въздействието, да бъде постигната по-добре на равнището на Съюза.

               •Пропорционалност

                  В съответствие с принципа на пропорционалност настоящото предложение не надхвърля необходимото за постигането на своята цел.

               •Избор на инструмент

                  В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместният комитет на ЕИП следва да осигурява ефективното изпълнение и функциониране на Споразумението за ЕИП. За тази цел той следва да взема решения в случаите, предвидени в това споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не се прилага.

               4.ОТРАЖЕНИЕ ВЪРХУ БЮДЖЕТА

                  Не се очаква отражение върху бюджета в резултат от включването на горепосочения регламент в Споразумението за ЕИП.

               5.ДРУГИ ЕЛЕМЕНТИ

               •Подробно разяснение на отделните разпоредби на предложението

                  Адаптация а) — неприложимост по отношение на Исландия и Лихтенщайн

                  Тъй като преносната система на Исландия не е свързана с други преносни системи, Регламент (ЕС) 2016/1719 на Комисията не следва да се прилага за Исландия.

                  Регламент (ЕС) 2016/1719 на Комисията не следва да се прилага за Лихтенщайн, тъй като поради малкия си размер и ограничения брой потребители на електроенергия Лихтенщайн не разполага със собствена преносна мрежа за електроенергия.

                  Адаптация б) и съображение 6 — чувствителна информация за електроенергийната система

                  Регламент (ЕС) 2016/1719 на Комисията съдържа разпоредби, с които се определят задълженията за предоставяне на информация на Европейската мрежа на операторите на преносни системи за електроенергия (ENTSO-E) и на Агенцията за сътрудничество между регулаторите на енергия (ACER). Адаптация б) дава възможност на съответните оператори на преносни системи (ОПС) и на регулаторите да обменят такава информация и да я защитават.

                  Адаптация в) и съображение 7 — позоваване на правата за участие на норвежкия ОПС, номинирания оператор на пазара на електроенергия (НОПЕ) и националния регулаторен орган (НРО) в разработването и одобряването на условията и методиките

                  С адаптацията и посоченото по-горе съображение се адаптират съответните разпоредби на член 4 от Регламент (ЕС) 2016/1719 на Комисията относно правата на участие на съответните субекти в разработването и одобряването на условията и методиките за включване на Норвегия.

               2020/0316 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП

                  [32016R1719 – Насока относно предварителното разпределяне на преносна способност]

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 194 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  3
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  4
                („Споразумението за ЕИП“) влезе в сила на 1 януари 1994 г.

               (2)В съответствие с член 98 от Споразумението за ЕИП Съвместният комитет на ЕИП може да реши да измени, inter alia, приложение IV към Споразумението за ЕИП.

               (3)Регламент (ЕС) 2016/1719 на Комисията от 26 септември 2016 г. за установяване на насока относно предварителното разпределяне на преносна способност
                  5
                следва да бъде включен в Споразумението за ЕИП.

               (4)Поради това приложение IV към Споразумението за ЕИП следва да бъде съответно изменено.

               (5)Ето защо позицията на Съюза в рамките на Съвместния комитет на ЕИП следва да се основава на приложения проект на решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет на ЕИП във връзка с предложеното изменение на приложение IV (Енергетика) към Споразумението за ЕИП, се основава на проектите на решения на Съвместния комитет на ЕИП, приложени към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        OВ L 259, 27.9.2016 г., стр. 42.

                     (2)

                        OВ L 305, 30.11.1994 г., стр. 6—8.

                     (3)

                        OВ L 305, 30.11.1994 г., стр. 6.

                     (4)

                        ОВ L 1, 3.1.1994 г., стр. 3.

                     (5)

                        OВ L 259, 27.9.2016 г., стр. 42.

    ---documentbreak---

               ЕВРОПЕЙСКА КОМИСИЯ
            Брюксел, 12.11.2020
            COM(2020) 706 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IV (Енергетика) към Споразумението за ЕИП [32016R1719 – Насока относно предварителното разпределяне на преносна способност]

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП

               № [...]

               от [...] година

               за изменение на приложение IV (Енергетика) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)Регламент (ЕС) 2016/1719 на Комисията от 26 септември 2016 г. за установяване на насока относно предварителното разпределяне на преносна способност
                  1
                следва да бъде включен в Споразумението за ЕИП.

               (2)Регламент (ЕС) 2016/1719 на Комисията не се прилага за преносни системи на острови, които не са свързани с други преносни системи чрез междусистемни връзки.

               (3)Тъй като преносната система на Исландия не е свързана с друга преносна система, Регламент (ЕС) 2016/1719 на Комисията не следва да се прилага за Исландия.

               (4)Поради малкия си размер и ограничения брой потребители на електроенергия Лихтенщайн не разполага със собствена преносна мрежа за електроенергия. Поради това Регламент (ЕС) 2016/1719 на Комисията не следва да се прилага по отношение на Лихтенщайн.

               (5)Позоваванията на операторите на преносни системи (ОПС), номинираните оператори на пазара на електроенергия (НОПЕ), регулаторните органи и заинтересованите страни следва да се разбират като включващи ОПС, НОПЕ, регулаторните органи и заинтересованите страни, представляващи Норвегия.

               (6)При съвместното разработване на условията и методите съгласно Регламент (ЕС) 2016/1719 на Комисията е от съществено значение цялата необходима информация да се предоставя незабавно. Тясното сътрудничество между ОПС и регулаторите следва да гарантира, че чувствителната информация, като например подробна информация за електрическите подстанции, точното местоположение на подземното предаване, информацията за системите за контрол и подробните анализи на уязвимостта, които могат да се използват за саботаж, е ефективно защитена в процеса на разработване на условия или методики. За да се гарантира ефективното прилагане на този регламент, в сътрудничеството с Норвегия следва да се установи същото ниво на сътрудничество по отношение на обмена на информация и защитата на чувствителна информация.

               (7)Приносът на всички основни заинтересовани страни в разработването на регионалните условия и методики или условията и методиките за целия ЕИП, които могат да станат задължителни чрез регулаторно одобрение, е от решаващо значение за една ефективна трансгранична регулаторна рамка. Поради това ОПС и другите заинтересовани страни следва да участват в процесите на разработване на предложения за условия и методики, посочени в различните разпоредби на този регламент. Норвежките ОПС и НОПЕ следва по-специално да участват във вземането на решения от заинтересованите страни по подобен начин като ОПС и НОПЕ, представляващи държава — членка на ЕС.

               (8)За предложения на регионално равнище или на равнището на Съюза, когато одобрението на предложения от ОПС изисква решение на повече от един регулаторен орган, регулаторните органи следва да се консултират и да си сътрудничат тясно, за да постигнат съгласие преди да приемат решение. Норвежкият регулаторен орган следва да участва в това сътрудничество.

               (9)Тъй като този регламент е приет въз основа на Регламент (ЕО) № 714/2009 на Европейския парламент и на Съвета от 13 юли 2009 г. относно условията за достъп до мрежата за трансграничен обмен на електроенергия и за отмяна на Регламент (ЕО) № 1228/2003
                  2
               , текстовете за адаптиране, разработени и приети съгласно Решение на Съвместния комитет на ЕИП № 93/2017 от 5 май 2017 г.
                  3
                за прилагането на Регламент (ЕО) № 714/2009, по-специално разпоредбите в член 1, параграфи 1 и 5 от него, които предвиждат адаптации по отношение на ролята на Агенцията за сътрудничество между регулаторите на енергия в контекста на ЕИП, са от значение за прилагането на този регламент в ЕИП, по-специално на член 4, параграфи 8 и 10.

               (10)Поради това приложение IV към Споразумението за ЕИП следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               След точка 49 (Регламент (ЕС) 2015/1222 на Комисията) от приложение IV към Споразумението за ЕИП се вмъква следното:

               „50.
                     32016 R 1719: Регламент (ЕС) 2016/1719 на Комисията от 26 септември 2016 г. за установяване на насока относно предварителното разпределяне на преносна способност (ОВ L 259, 27.9.2016 г., стр. 42).

               За целите на настоящото споразумение разпоредбите на регламента се тълкуват със следните адаптации:

               а)Регламентът не се прилага за Исландия и Лихтенщайн.

               б)В член 7 се добавя следното:

               „Споразуменията между ОПС и/или регулаторите могат да осигурят ефективна защита на поверителната или чувствителната информация и да спомогнат да се гарантира, че цялата информация, необходима за разработването на общите условия и методи, се предоставя незабавно“.

               в)В член 4:

               i) Позоваванията на „населението на Съюза“ в член 4, параграф 2, буква б), на „населението на съответния регион“ и на „населението на участващите държави членки“ в член 4, параграф 3, буква б) се разбират като включващи населението на Норвегия, когато се преценява дали е достигнат съответният праг на населението за постигане на квалифицирано мнозинство.

               ii) Позоваванията на „региони, съставени от повече от пет държави членки“ и на „региони, съставени от пет държави членки или по-малко“ в член 4, параграф 3 се четат като „региони, съставени от повече от четири държави — членки на Съюза, и Норвегия“ или като „региони, съставени от четири държави — членки на Съюза, и Норвегия или по-малко“.

               Член 2

               Текстовете на Регламент (ЕС) 2016/1719 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.

               Член 3

               Настоящото решение влиза в сила на […] г. или в деня след внасянето на последната нотификация в Съвместния комитет на ЕИП съгласно член 103, параграф 1 от Споразумението за ЕИП
                  4*, ако тази дата е по-късна.

               Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  […]

                  Секретари

                  на Съвместния комитет на ЕИП

                  […]

                     (1)

                        OВ L 259, 27.9.2016 г., стр. 42.

                     (2)

                        ОВ L 211, 14.8.2009 г., стр. 15.

                     (3)

                        ОВ L 36, 7.2.2019 г., стр. 44.

                     (4)
                  *
                        С отбелязани конституционни изисквания.